Miga 2:7 Volk van Jakob, moet daar gevra word: “Is die Gees van die Here kwaad? Doen Hy sulke dinge?” Belowe Ek nie goeie dinge vir dié wat opreg lewe nie?
Teenoor die ontrou van die volk van die Here word die beloftes van God in herinnering geroep. Die Nuwe Lewende Vertaling help ons om die teks beter te verstaan. Die Here is aan die woord. Hy is direk en op die man af met sy vrae. Israel word in die beskuldigde bank geplaas.
Wat verwag hulle van die heilige God? Moet Hy die sonde sondermeer oorsien? Dink hulle dit raak Hom nie en dat Hy net ŉ blinde oog moet draai?
Uiteraard kan dit nie gebeur nie. Immers tussen Israel en die Here is daar ŉ ooreenkoms in plek. Die ooreenkoms se terme is baie duidelik.
Sy eer is op die spel. Sy Naam word bespotlik gemaak onder die volkere wêreld indien sy kinders hulle soos heidene gedra en dit is presies wat tans aan die gebeur is.
Ons verwag baie van God en dit mag. Wanneer God ons aan sy regmatige verwagting herinner, is ons somtyds onredelik.